นวกิจจ่อขึ้นเบี้ยรถยนต์
นวกิจประกันภัยเตรียมปรับอัตราเบี้ยประกันภัยรถยนต์ ลดค่าใช้จ่ายด้านเคลม ดันกำไรสูงขึ้น ชดเชยการเติบโตลดเหลือ 5%
9 พ.ค. 2559

นวกิจประกันภัยเตรียมปรับอัตราเบี้ยประกันภัยรถยนต์ ลดค่าใช้จ่ายด้านเคลม ดันกำไรสูงขึ้น ชดเชยการเติบโตลดเหลือ 5%
นายปิติพงศ์ พิศาลบุตร ประธานกรรมการบริหารและกรรมการผู้อำนวยการ บริษัท นวกิจประกันภัย เปิดเผยว่า ภาวะเศรษฐกิจที่ชะลอตัวทำให้การแข่งขันด้านประกันภัยรถยนต์สูงขึ้น โดยอัตราส่วนค่าสินไหมทดแทนต่อเบี้ยประกันภัยรับในปี 2558 ของบริษัทอยู่ที่ 69.13% สูงกว่าอุตสาหกรรมจากปี 2557 อยู่ที่ 65.67%
ทั้งนี้ ในปี 2559 นี้บริษัทพยายามปรับเปลี่ยนกลยุทธ์ด้านการประกันภัยรถยนต์เพื่อให้มีผลกำไรสูงขึ้น เช่น การปรับนโยบายด้านอัตราเบี้ยประกันภัย ซึ่งจะพิจารณาตามความเหมาะสมและยังมีหลายโครงการที่จะทำให้ค่าใช้จ่ายการประกันภัยลดลง รวมถึงการออกกรมธรรม์อิเล็กทรอนิกส์ การนำระบบเคลมออนไลน์ หรือ อี-เคลมเข้ามาช่วย
“ปีนี้เราตั้งเป้าหมายโต 5% ซึ่งเป็นการตั้งตามการขยายตัวทางเศรษฐกิจที่รัฐบาลว่าจะโต 3% หากมีการเปลี่ยน เราก็จะปรับตาม จากปี 2558 มีเบี้ยประกันภัยรับทั้งสิ้น 3,368.93 ล้านบาท โตถึง 25.43% สูงกว่าอุตสาหกรรมประกันภัยที่เติบโต 1.90% ซึ่งเป็นการโตจากประกันภัยรถยนต์เป็นหลัก” นายปิติพงศ์ กล่าว
นายสุจินต์ หวั่งหลี ประธานกรรมการ บริษัท นวกิจประกันภัย กล่าวว่า ปี 2558 มีการเติบโตสูง 25% เพราะมีช่องทางการขายเพิ่มขึ้นจำนวนมาก แต่การเติบโตที่สูงได้ส่งผลกระทบทางบัญชี เช่น เบี้ยประกันรถยนต์โตถึง 25% ได้ทำการลงบัญชีค่าใช้จ่ายค่านายหน้า 100% แต่เบี้ยประกันภัยที่ถือเป็นรายได้สามารถลงบัญชีได้เพียง 50% เท่านั้น ทำให้อัตราค่าใช้จ่ายในปีที่ผ่านมาสูงขึ้นกว่าความเป็นจริงมาก ในขณะที่ต่างประเทศจะลงบัญชีค่านายหน้าเพียง 50% เท่านั้น ทำให้ต้นทุนในการดำเนินงานโดยรวมสูงขึ้นมาก
สำหรับปี 2559 คิดว่าคงไม่สามารถทำกำไรได้เหมือนปี 2558 ที่มีกำไรไม่ปกติเพราะเกณฑ์ คปภ. จึงมีการขายหุ้นบริษัท ฟอลคอนประกันภัย ออกไป 7% เหลือ 12% และล่าสุดนี้ทางฟอลคอนได้เพิ่มทุนใหม่ ทางบริษัทสอบถามไปยัง คปภ.ว่าจะซื้อหุ้นเพิ่มทุนได้หรือไม่ ซึ่งยังไม่ได้คำตอบ หากไม่ให้ซื้อเพิ่ม จะทำให้สัดส่วนหุ้นที่บริษัทถืออยู่ในบริษัท ฟอลคอน ลดลงโดยอัตโนมัติเหลือเพียง 7%